ДАВАЊЕ МИШЉЕЊА

Одредбом члана 80. став 1.  *Закона о државној управи,*  порописано је да су на тражење физичких или правних лица, органи државне управе дужни да дају мишљење о примени одредаба закона и других општих аката, у року од 30 дана у складу са законом.

ПОСТУПАК ЗА ДОБИЈАЊЕ МИШЉЕЊА

*Законом о републичким административним таксама прописано је да* у тренутку подношења захтева за покретање управног, односно другог поступка код органа или за издавање списа, постајете обвезник таксе.

Осим у посебним случајевима, такса се плаћа у тренутку настанка таксене обавезе, што значи да већ при самом подношењу захтева Министарству треба приложити доказ о измирењу ове обавезе.

Имајући у виду наведено, потребно је да нам се службено обратите дописом насловљеним на:

Министарство за људска и мањинска права и друштвени дијалог

Булевар Михајла Пупина број 2

 11 070 Нови Београд

 и поднесете писмени захтев за давање мишљења о примени одредаба закона и других општих прописа из надлежности Министарства и у прилогу обавезно доставите доказ о плаћеној административној такси.

Tаксу можете уплатити на име Буџета Републике Србије, број рачуна:  840-742221843-57, позив на број 44-018 сврха уплате: Захтев за давање тумачења, објашњења, односно мишљења о примени републичких прописа, у износу одређеном Тарифом републичких административних такси, тарифни број 2. и то:

Физичком лицу 1.660 РСД у 2022. години.

Правном лицу, односно предузетнику, односно физичком лицу уписаном у посебан регистар које обавља делатност слободне професије, уређену посебним прописом, 13.470 РСД у 2022. години.

Министарство ће, након што утврди да је захтев достављен у складу са законом, одговорити на наведени захтев у законом прописаном року и у одговору нагласити да је таксена обавеза измирена.

У случају да прими захтев без приложеног доказа о уплаћеној такси, Министарство је дужно да подносиоцу захтева упути званичну писану опомену, а у том случају подносилац захтева плаћа додатну таксу на име ове опомене.

Тек по измирењу таксене обавезе подносиоцу захтева се доставља решење, други спис или информација о предузетој радњи. Неизмирење таксених обавеза повлачи за собом поступак принудне наплате.

У случају да Министарство није надлежно за тумачење прописа наведеног у захтеву, захтев ће, уз доказ о измиреној таксеној обавези уколико постоји, бити прослеђен надлежном органу, о чему ће подносилац захтева бити обавештен.

Такса се не плаћа уколико је у питању представка грађана као и у осталим случајевима дефинисаним законом.